b'\n_START_ARTICLE_\nKoiran kylkiluut\n_START_SECTION_\nHistoria\n_START_PARAGRAPH_\nKoiran kylkiluut eli t\xc5\x82ichot olivat aikoinaan ojibwayiden ja keltaveisten vihollisia. Koiran kylkiluut voittivat keltaveitset vuonna 1823 jota seurasi vuonna 1830 solmittu rauha. Keltaveitset vet\xc3\xa4ytyiv\xc3\xa4t etel\xc3\xa4\xc3\xa4n ja koiran kylkiluut asettuivat heid\xc3\xa4n alueilleen osan keltaveitsist\xc3\xa4 sulautuessa heihin. Katoliset l\xc3\xa4hetyssaarnaajat kastoivat vuonna 1859 kristinuskoon ensimm\xc3\xa4iset koiran kylkiluut. Koiran kylkiluita oli vuonna 1825 760, mutta m\xc3\xa4\xc3\xa4r\xc3\xa4 laski vuoteen 1881 menness\xc3\xa4 620:een. 1900-luvulla heid\xc3\xa4n m\xc3\xa4\xc3\xa4r\xc3\xa4ns\xc3\xa4 on ollut nousussa. Vuonna 2005 koiran kylkiluut saivat itsehallinnon 39\xc2\xa0000 km2 suuruisella alueella. Sopimus on ensimm\xc3\xa4inen laatuaan Kanadan Luoteisterritorioissa.\n_START_SECTION_\nElinkeinot\n_START_PARAGRAPH_\nKoiran kylkiluut el\xc3\xa4ttiv\xc3\xa4t itsens\xc3\xa4 perinteisesti karibun mets\xc3\xa4styksell\xc3\xa4, jota harjoitettiin heid\xc3\xa4n alueensa pohjoisosien tundralla. Muita t\xc3\xa4rkeit\xc3\xa4 ravinnonl\xc3\xa4hteit\xc3\xa4 olivat kalat, joista t\xc3\xa4rkeimpi\xc3\xa4 olivat siika ja taimen. Viel\xc3\xa4 nyky\xc3\xa4\xc3\xa4nkin suuri osa koiran kylkiluista el\xc3\xa4tt\xc3\xa4\xc3\xa4 itsens\xc3\xa4 karibun ja erilaisten turkisel\xc3\xa4inten mets\xc3\xa4styksell\xc3\xa4.\n_START_SECTION_\nAsuminen ja perhe\n_START_PARAGRAPH_\nKoiran kylkiluut asuivat kartiomaisissa peurannahalla verhotuissa kodissa. Erityisen kylmin\xc3\xa4 talvina saatettiin my\xc3\xb6s asua satulakaton muotoisissa hirsimajoissa. Vanhat tai raihnaat henkil\xc3\xb6t saatettiin j\xc3\xa4tt\xc3\xa4\xc3\xa4 heitteille, mutta lapsien kohdalla heitteillej\xc3\xa4tt\xc3\xb6 ei ollut yleist\xc3\xa4. Perheen sis\xc3\xa4ll\xc3\xa4 sisaren ja veljen tuli ujostella toisiaan ja he eiv\xc3\xa4t esimerkiksi katsoneet toisiaan silmiin tai pilailleet kesken\xc3\xa4\xc3\xa4n. Naisten asema oli joihinkin muihin intiaaniryhmiin n\xc3\xa4hden hyv\xc3\xa4.'